[pic] | EUROOPAN YHTEISÖJEN KOMISSIO | Bryssel 20.11.2009 KOM(2009)632 lopullinen Ehdotus: NEUVOSTON PÄÄTÖS Euroopan yhteisön kannasta Zagrebissa 18 päivänä joulukuuta 2009 järjestettävässä energiayhteisön ministerineuvostossa PERUSTELUT Energiayhteisön ministerineuvosto kokoontuu Zagrebissa, Kroatiassa 18. joulukuuta 2009. Jotta Euroopan yhteisö voi osallistua tärkeiden päätösten tekemiseen, on tarpeen vahvistaa Euroopan yhteisön kanta perustamissopimuksen 300 artiklan nojalla ja energiayhteisön perustamissopimuksen tekemisestä Euroopan yhteisön puolesta 29. toukokuuta 2006 tehdyn neuvoston päätöksen säännösten mukaisesti. Ehdotus neuvoston päätökseksi kattaa kaikki jäljempänä mainitut esityslistan kohdat, joihin odotetaan ministerineuvoston päätöstä. Myös muut esityslistan kohdat on mainittu tiedoksi jäljempänä. PÄÄTETTÄVÄT ASIAT Komissio ilmaisee Euroopan yhteisön kannan sellaisena kuin se määritellään päätösehdotuksen liitteessä seuraavien päätettävien asioiden osalta. Hallinnolliset asiat Komissio hyväksyy ehdotuksen energiayhteisön ministerineuvoston pakollisten kokousten vähentämiseksi yhteen (kahden sijaan) ottaen kuitenkin huomioon, että olosuhteiden niin vaatiessa ministerineuvosto on mahdollista kutsua ylimääräiseen kokoukseen. Komissio hyväksyy sihteeristön henkilöstön palvelukseenottoa, työoloja ja maantieteellistä jakaumaa koskevia sääntöjä koskevaan menettelyasiakirjaan tehtävät muutokset, joiden tarkoituksena on määrittää kohtuullinen raja lomaoikeuksien siirtomahdollisuudelle. Uudet sopimuspuolet Neuvottelut saatiin onnistuneesti päätökseen Moldovan tasavallan kanssa 29. huhtikuuta 2009 ja Ukrainan kanssa 7. lokakuuta 2009. Komissio hyväksyy näiden kahden valtion liittymisen tässä asetusehdotuksessa säädetyin edellytyksin. Energiatehokkuus Ministerineuvosto hyväksyi kesäkuussa 2009 energiatehokkuustyöryhmän suositukset ja pyysi sihteeristöä valmistelemaan päätöksen seuraavien kolmen säädöksen täytäntöönpanemiseksi: - energian loppukäytön tehokkuudesta ja energiapalveluista annettu direktiivi 2006/32/EY - rakennusten energiatehokkuudesta annettu direktiivi 2002/91/EY - kodinkoneiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin annettu direktiivi 92/75/ETY, sekä joukko täytäntöönpanodirektiivejä. Täytäntöönpanon määräajaksi ehdotetaan joulukuun 31. päivää 2011. Työryhmä on käsitellyt ja hyväksynyt päätösluonnoksen, ja 24. syyskuuta 2009 pysyvä korkean tason ryhmä sopi luonnoksen antamisesta ministerineuvoston päätettäväksi. Komissio hyväksyy näin ollen ministerineuvoston päätöksen, jolla pyritään edellä mainittujen direktiivien täytäntöönpanoon energiayhteisössä. MUUT ASIAT Ilman keskustelua hyväksyttävät kohdat Komissio hyväksyy pysyvän korkean tason ryhmän kahden edellisen kokouksen päätelmät ja ottaa huomioon seuraavat kertomukset: - energiayhteisön työohjelman täytäntöönpanoa koskeva kertomus - energiayhteisön perustamissopimuksen 52 artiklan nojalla tehtävä vuotta 2009 koskeva kertomus parlamenteille - alustava kertomus vuoden 2009 talousarvion käytöstä. Uusiutuvat energialähteet Komissio ottaa huomioon energiatyöryhmän puheenjohtajan kertomuksen ja antaa edelleen tukensa pyrkimyksille valmistella vuonna 2010 tehtäväksi päätös direktiivin 2009/28/EY[1] täytäntöönpanosta energiayhteisössä. Toimitusvarmuus Komissio ohjaa näkemystenvaihtoa arvioista, jotka koskevat energiatoimitusten tilannetta talvikaudella 2009–2010. Komissio panee merkille perustamissopimuksen täytäntöönpanotilanteen toimitusvarmuuden osalta ja esittelee ehdotuksensa Euroopan parlamentin ja neuvoston asetukseksi toimenpiteistä kaasunsaannin turvaamiseksi ja direktiivin 2004/67/EY kumoamisesta. Investoinnit Komissio hyväksyy ajantasaistetun version sopimuspuolten ensisijaisten infrastruktuurihankkeiden ohjeellisesta luettelosta ja pyrkii hankkimaan lisää kansainvälisten rahoituslaitosten tukea kyseisille hankkeille. Riitojen ratkaisu Komissio panee merkille avoimissa tapauksissa saavutetun edistyksen ja antaa edelleen tukensa sihteeristön ponnisteluille neuvotteluratkaisujen löytämiseksi. Koordinoitu huutokauppatoimisto Komissio ohjaa näkemystenvaihtoa saavutetusta edistyksestä ja mahdollisuuksista perustaa koordinoitu huutokauppatoimisto. Energiayhteisön sääntelyneuvoston toimet Komissio ottaa huomioon energiayhteisön sääntelyneuvoston toimintakertomuksen ja painopisteet vuosille 2010–2011. Kolmas sisämarkkinapaketti Komissio kannattaa alustavaa näkemystenvaihtoa kolmannen sisämarkkinapaketin täytäntöönpanosta energiayhteisössä. Sosiaalisia kysymyksiä koskeva yhteisymmärryspöytäkirja Esityslistaan ehdotettujen kohtien lisäksi komissio aikoo kiinnittää sopimuspuolten huomion sosiaalisia kysymyksiä koskevan yhteisymmärryspöytäkirjan täytäntöönpanossa saavutettuun edistykseen erityisesti 13.–14. lokakuuta 2009 Zagrebissa järjestetyn sosiaalisen foorumin kokouksen päätelmien osalta. Komissio aikoo myös muistuttaa, että sopimuspuoliksi aikovien hakijoiden odotetaan allekirjoittavan sosiaalisia kysymyksiä koskeva yhteisymmärryspöytäkirja ja osallistuvan siihen liittyviin toimiin. Ehdotus: NEUVOSTON PÄÄTÖS Euroopan yhteisön kannasta Zagrebissa 18 päivänä joulukuuta 2009 järjestettävässä energiayhteisön ministerineuvostossa EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 300 artiklan 2 kohdan toisen alakohdan, ottaa huomioon energiayhteisön perustamissopimuksen tekemisestä Euroopan yhteisön puolesta 29 päivänä toukokuuta 2006 tehdyn neuvoston päätöksen 2006/500/EY ja erityisesti sen 4 ja 5 artiklan sekä ottaa huomioon komission ehdotuksen, ON PÄÄTTÄNYT SEURAAVAA: Ainoa artikla Yhteisön kanta perustamissopimuksen 300 artiklan 2 kohdan toisen alakohdan soveltamisalaan kuuluviin asioihin Zagrebissa 18 päivänä joulukuuta 2009 pidettävässä energiayhteisön ministerineuvoston kokouksessa esitetään tämän päätöksen liitteessä. Tehty Brysselissä Neuvoston puolesta Puheenjohtaja LIITE Euroopan yhteisön kanta - Euroopan yhteisö hyväksyy ministerineuvoston päätöksen energiayhteisön perustamissopimuksen 50 artiklan muuttamisesta. - Euroopan yhteisö hyväksyy ehdotetut muutokset menettelyasiakirjaan, joka koskee sihteeristön henkilöstön palvelukseenottoa, työoloja ja maantieteellistä jakaumaa koskevia sääntöjä. - Euroopan yhteisö hyväksyy ministerineuvoston päätökset, jotka koskevat Moldovan ja Ukrainan liittymistä energiayhteisöön sillä edellytyksellä, että niihin tehdään seuraavat muutokset: - Lisätään Moldovan ja Ukrainan liittymistä koskeviin ministerineuvoston päätöksiin seuraava teksti viimeiseksi perusteluosan kappaleeksi: ”Kaasualalla niiden velvollisuuksien täyttäminen, jotka johtuvat liittymisestä energiayhteisöön, vaatii erityistä huomiota, mikä johtuu kaasualan merkityksestä energian toimitusvarmuudelle kaikissa energiayhteisöön kuuluvissa maissa.” - Lisätään Moldovan ja Ukrainan liittymistä energiayhteisöön koskevien ministerineuvoston päätösten 1 artiklan 2 kohdan loppuun seuraava teksti: ”Ennen tämän pöytäkirjan allekirjoittamista puheenjohtaja todentaa yhteisymmärryksessä Euroopan yhteisöä edustavan varapuheenjohtajan kanssa, että kaasualalla annetaan ja pannaan täytäntöön direktiivin 2003/55/EY mukainen laki.” - Euroopan yhteisö hyväksyy ministerineuvoston päätöksen siitä, että energiayhteisössä pannaan täytäntöön energian loppukäytön tehokkuudesta ja energiapalveluista annettu direktiivi 2006/32/EY, rakennusten energiatehokkuudesta annettu direktiivi 2002/91/EY ja kodinkoneiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin annettu direktiivi 1992/75/ETY sekä joukko täytäntöönpanodirektiivejä. [1] EUVL L 140, 5.6.2009, s. 16.